**ΕΛΛΗΝΙΚΟΣ ΠΑΡΑΔΟΣΙΑΚΟΣ ΧΟΡΟΣ ΚΑΙ ΑΝΑΡΧΙΣΜΟΣ.**

**ΜΙΑ ΦΙΛΟΣΟΦΙΚΗ ΠΡΟΣΕΓΓΙΣΗ**

**Μπουζιούρης, Δ., Κουτσούμπα, Μ. & Τυροβολά, Β.**

Τομέας Γυμναστικής & Χορού, Σχολή Επιστήμης Φυσικής Αγωγής & Αθλητισμού

Εθνικό και Καποδιστριακό Πανεπιστήμιο Αθηνών, Ελλάδα

**Περίληψη**

Η συγκεκριμένη εργασία ασχολείται με δύο έννοιες, αυτή του αναρχισμού και αυτή του ελληνικού παραδοσιακού χορού. Στο πλαίσιο της ενασχόλησής μου, θεωρητικά και πρακτικά, και με τις δύο αυτές έννοιες, παρατήρησα ότι οι δύο αυτές έννοιες είναι αμφιλεγόμενες και ότι υπάρχει μια ασάφεια ή καλύτερα μια παρερμηνεία τους, γεγονός που τους προσδίδει ένα αρνητικό πρόσημο, από διαφορετική σκοπιά για την καθεμία. Ειδικότερα, ο αναρχισμός έχει συνδεθεί στην κοινή αίσθηση με την επονομαζόμενη «αριστερή τρομοκρατία» (άκρατη βία, αναταραχές, επεισόδια κ.λπ.) και την έλλειψη βαθύτερου νοήματος. Από την άλλη, ο ελληνικός παραδοσιακός χορός έχει συνδεθεί με μια συντηρητικότητα και με τις αξίες του πουριτανισμού, του σεξισμού, της αυστηρότητας, της οπισθοδρόμησης κ.ά.. Ως εκ τούτου, η θέση ότι οι δύο αυτές έννοιες δεν έχουν κάτι κοινό μεταξύ τους, θα μπορούσε άνετα να υποστηριχθεί σε μια πρώτη επαφή με αυτές. Είναι όμως έτσι; Μήπως η ουσία των δύο είναι κάτι άλλο; Και μήπως αυτό το κάτι άλλο να τις συνδέει με κάποιο τρόπο που σε πρώτη ανάγνωση να μην είναι ορατό; Τέτοιου είδους παρόμοια ερωτήματα αποτέλεσαν τον προβληματισμό και τον σκοπό της εργασίας αυτής. Σκοπός λοιπόν της εργασίας είναι η μελέτη της ύπαρξης συμβατότητας μεταξύ του ελληνικού παραδοσιακού χορού και του αναρχισμού. Ειδικότερα,, η εργασία στοχεύει στη διερεύνηση του εάν και κατά πόσο η φύση του ελληνικού παραδοσιακού χορού (γένεση, βίωση και μετασχηματισμός του) συνάδει με την ιδεολογία του αναρχισμού, σε αντίθεση με την εκ πρώτη όψεως αντίφαση μεταξύ των δύο αυτών εννοιών. Για τον σκοπό αυτό πραγματοποιήθηκε βιβλιογραφική έρευνα για τη συλλογή δεδομένων που αφορούσαν τη φύση της κάθε έννοιας όπως και των επιμέρους όρων, εννοιών, σχολών που τις απαρτίζουν και συνεπικουρούν στη διαμόρφωση του θεωρητικού τους πλαισίου. Για την ανάλυση και ερμηνεία των δεδομένων υιοθετήθηκε η φιλοσοφική προσέγγιση υπό την έννοια της «μεταφυσικής», της φιλοσοφικής δηλαδή έρευνας που έχει ως απώτερο σκοπό την εξέταση και ανάλυση της φύσης των πραγμάτων. Από την ανάλυση διαπιστώνεται ότι υπάρχει ‘φιλοσοφική’ σύνδεση των δύο εννοιών, αναρχισμός και ελληνικός παραδοσιακός χορός, καθώς επιμέρους στοιχεία του ελληνικού παραδοσιακού χορού (σχήμα του κύκλου, συλλογικότητα, ανωνυμία, αυτοσχεδιασμός, ισότιμη συμμετοχή κ.λπ.), είναι συμβατά με την ιδεολογία του αναρχισμού.

**Λέξεις-κλειδιά:** ελληνικός παραδοσιακός χορός, αναρχία, φιλοσοφία, μεταφυσική

**GREEK TRADITIONAL DANCE AND ANARCHISM.**

**A PHILOSOPHICAL APPROACH**

**Bouziouris, D. Koutsouba, M. & Tyrovola, V.**

Faculty of Gymnastics & Dance, School of Physical Education & Sport Science

National and Kapodistrian University of Athens, Greece

**Abstract**

The present study regards two concepts: the ideology of anarchism and the Greek traditional dance. My theoretical and practical involvement with these two concepts, made me noticed that they seem to be controversial while at the same time both usually have a negative meaning, each from a different view, due to widespread misinterpretation. In particular, anarchism is associated in the common sense with the so called “left terrorism” (unbridled violence, upheavals, etc.) and the absence of deeper meaning. On the other hand, Greek traditional dance has been associated with conservatism and the values of puritanism, sexism, rigor, regression etc. Hence, at a first sight, it seems that these two have nothing in common. But is this true? Does their widespread common sense correspond to their nature? And what if something in their nature associates them in a way that is not visible at first sight? This sort of questions gave the stimulus for the present study. Based on them, the aim of this study is look at the compatibility of these two concepts. In particularly, the study looks at whether and how the nature of Greek traditional dance (its genesis, experience and transformation) is compatible with the nature of anarchism and the meanings and values that it is really advocating in contrast to the prima facie contradiction between them. For this purpose, a literature review was carried out relating to the nature of each concept as well as of the specific terms that formulate their theoretical framework. A philosophical approach is adopted for the data analysis and interpretation, in the sense of “metaphysical”, that is the kind of philosophical research that aims to examine and analyze the nature of things. The results of this research showed that there is a “philosophical” connection between the two concepts as elements of Greek traditional dance (dance’s shape, collectivity, anonymity, improvisation, equal participation etc.) are compatible with the ideology of anarchism.

**Key-words:** Greek traditional dance, anarchy, philosophy, metaphysics